Marakakgoro o tshegetsa setso
Mo motsaneng wa Maunatlala mo kgaolong ya Tswapong Borwa go na le rre wa dingwaga tse di masome marataro le borobabobedi, yo o tumileng ka moopelo o o sa tlwaelesegang. O dirisa letlhare la mophane go ntsha molodi o o ka jelwang tlhako. Setswerere se sa pina Rre Obonye Marakakgoro yo o tlholegang mo kgotlaneng ya Mokuelelo o ikaile fa a sikana le seopedi se se tumileng mo go tsa moopelo, Rre Mmereki Marakakgoro yo o tumileng ka pina ya sekeresete ya  Rre Marakakgoro ke mongwe wa mabutswapele a a santseng a tshegeditse metlha le ditsamaiso tsele tsa maloba. Se se lemotshiwa ke talente ya gagwe e a santseng a e tshegeditse a e supa le mo meletlong ka go farologana mo motseng. Letlhare le la gagwe o le letsa a tsentse moko mo nameng, e re fa motho a tlhwaya tsebe a lemoge fa molotsana wa gagwe e le wa dipina tse di tlwaelesegileng. Rre Marakakgoro o boletse fa a dirisa letlhare la mophane fela, a re go tsweng tsweng ke lone fela le a tlwaetseng fa le ka dirisiwa ka a ise a lekeletse a mangwe. O boletse fa go letsa letlhare go ne go tumile bogologolo nako tsa fa a santse a le mosimanyana, a supa fa ba ne ba letsa letlhare fa ba tswa madisong go supa boitumelo jwa gore ga ba a timetsa. A re le mo motseng e ne e re fela fa ba utlwa molodi o ba tlhanyege gore tiro e tlhotse e dirilwe; go lemotshega fa ba tlhotse ba di tshwere sentle basimane. Rre Marakakgoro a re talente e ya gagwe e ne ya lemogwa ke ba madirelo a maranyane kwa Palapye ka ba kile ba mo laletsa go tla go ba leletsa mo mongweng wa meletlo ya bone, a supa fa le ba seromamowa sa Botswana ba setse ba kile ba mo kapa lentswe a letsa yone melodi e ya gagwe mme ba e gasa mo seromamoweng. O tlatsa ka go re e ne ya re ka 2016 ka Phatwe a lalediwa ke ba Botswana Television go tla go mmotsolotsa ka talente ya gagwe, selo se a reng se ne sa mo itumedisa go menaganye ka a re se se ne sa mo fa sebaka sa go ka anamisa a bo a amogana le basha ditso tsa bogologolo. Rre Marakakgoro o boletse fa go supafala fa ngwao le ditsamaiso tsa segologolo di nyelela ka monokela. A re le mororo o nona pelo ka ka mathe gore go santse go na le basha ba ba lemogang e bile ba supa kgatlhego mo ditsamaisong tsa maloba ka a re se se ka itsa go nyelela ga ngwao. O boletse fa a itlamile go amogana talente e le ope fela yo o nang le kgatlhego go godisa le go tswakanya mmaraka wa bodiragatsi mo lefatsheng leno. O ne a bolela fa mo dipineng tsotlhe tse a di diragatsang a rata thata go tshameka tsa kereke segolo jang ya Re ya go boka morena. BOKHUTLO